《同萧亭舅氏晚坐石帆亭听瀑 其二》
清代·王启涑

振衣华子冈，飞花散芬馥。流泉百道鸣，激荡声喧蹙。

栖鸟惊高枝，微风戛深竹。池上新月明，万绿如膏沐。

缱绻渭阳情，清言惬幽独。参横夜凉生，且共茅亭宿。

作者简介：王启涑，字清远，山东新城人。官茌平教谕。有《西城别墅诗》、《茌山诗存》、《因继集》、《闻诗堂小稿》、《读书堂近草》。